***Noč knjige***

Branje ter knjige imajo za posameznike veliko različnih pomenov; nekaterim pomenijo več, nekaterim malo manj, pa vendar se vsi lahko strinjamo v nečem: knjige so pomembne za celotno družbo. S pomočjo knjig ohranjamo svojo kulturno tradicijo, s knjigami se učimo, spoznavamo nove stvari. Ob knjigah nam ni nikoli dolgčas, saj se za vsakega posameznika najde kakšna knjiga ob kateri bo užival.

“Ko se naučiš brati, boš za vedno svoboden.” — *Frederick Douglass*

Mislim, da zgornja misel Fredericka Douglassa zelo dobro povzame moje misli o pomembnosti knjig ter branja. S tem, ko se naučimo brati se nam odprejo vrata v popolnoma nov svet; v svet domišljije, v katerega lahko pobegnemo. Ob knjigam se smejimo, jočemo, jezimo… Liki v knjigah nas popeljejo na razne dogodivščine. Knjige ter njihove zgodbe naredijo vsakdanjost veliko bolj zanimivo, saj pričarajo popolnoma nov svet, v katerem je vse mogoče. V knjigah ni meja; z njimi lahko uživamo v čarovnijah, se odpravimo na dogodivščine z literarnimi liki,...

Ob knjigah preživim večino svojega prostega časa ter življenja brez branja si ne morem niti predstavljati. Ob knjigah se sprostim po napornem dnevu, ko sem žalostna se z branjem zamotim, oziroma se ob njih nasmejem. Knjige so mi bile vedno ob strani, tudi ko sem preživljala težka obdobja v svojem življenju. Stale so mi ob strani kot noben drugi in mi pomagale, da je bil vsakdan nekoliko lažji. Torej, branje ter knjige mi zelo veliko pomenijo, še posebej knjige J. K Rowling.

Ob knjigah o Harry Potterju sem sama odrasla ter preživela mnogo ur s Harryjem ter njegovimi prijatelji ter odšla z njimi na mnoge dogodivščine. Najbolj mi je vtisnjen v spomin dan, ko je izšla peta knjiga. Tisti dan sem skoraj celoten dan preživela ob knjigi, zaprta v svoji sobi ter dobesedno požirala stavek za stavkom, poglavje za poglavjem. Z branjem sem pričela zgodaj zjutraj ter končala, ko me je mama klicala na večerjo. Vmes sem se le toliko ustavila, da sem si lahko skočila kaj iskati za pod zob, ter nato hitro smuknila nazaj v mojo sobo ter nadaljevala z branjem.

Ravno ob tej knjigi sem se naučila zelo pomembnega življenjskega nauka: moč družine ter prijateljev. Ob njih sem spoznala le kakšna je prava moč prijateljstva ter družine. S Harryjem ter njegovimi prijatelji sem spoznala, da je posameznik veliko močnejši, ko ima ob sebi prijatelje, ki te podpirajo. To je nekaj, kar me še vse do dandanes spremlja in se poskušam spomniti, da lahko tudi v najtemnejših trenutkih našega življenja najdemo nekakšno svetlobo in, da lahko s skupnimi močmi premagamo vse ovire. Ljubezen in prijatelji naredijo posameznika toliko močnejšega, saj imajo cilj za katerega se borijo. Ravno tako, kot je Harry premagoval mnoge ovire v svojem življenju skupaj s svojimi prijatelji, sem po njegovih stopinjah odšla tudi sama.

J. K. Rowling mi je odprla vrata v nov svet, v svet poln čarovnije in zabavnih dogodivščin. Ne samo to, ampak s temi knjigami sem se tudi približala pisanju, saj me je Rowlingova zgodba, o tem kako je postala uspešna pisateljica navdušila in mi dala upanje, da se bo mogoče tudi meni kdaj posrečilo napisati kakšno knjigo.